送都屬八舍弟桂林買馬一首
作者：蘇籀
朝代：宋

paragraphs: 夷德貪婪漢財賄，莫惜金多能使鬼。
噴玉難拘伏波式，上駟超摇獻天子。
子今叱馭湘南裔，桂嶺下下復高高，鳥驚獸駭征人喟。
當官官事從容理，思馬斯臧由此始。
電尾風騣未平齒，絕壑踔山如歷塊。
執驅效牽髯校尉，槽櫪經由書殿最。
謝公總統修戎備，二柄德刑兼兩寄。
不矜吾黨愈推能，宵旰潛心活國計。
雜沓英豪乘虎騎，日闢神州一百里。